Helvig Louise Cicin von Paus (født 1909 i Wien, død 1976 i Oslo) var syv år gammel da hun ble portrettert av Eilif Peterssen, som var en av Norges fremste portrettmalere på den tiden. Maleriet viser henne sittende med en blomsterbukett i fanget, i hvit kjole og med silkesløyfe i håret. Hennes far Thorleif Paus hadde flyttet til Wien som svensk–norsk diplomat i 1902, ble som 23 år gammel tidligere svensk–norsk konsulatsekretær (og eneste nordmann fra den svensk–norske utenrikstjenesten stasjonert i Wien) Norges de facto-sendemann til stormakten Østerrike-Ungarn som følge av unionsoppløsningen i 1905 og ble senere Norges generalkonsul i Wien (fra 1906 hadde Norge en minister med residens i Berlin og med sideakkreditering til Wien og Roma, og en generalkonsul i Wien). Moren Ella Stein hadde østerriksk-jødisk bakgrunn, men var oppdratt som katolikk fra hun var ganske liten. Navnet Helvig Paus har vært oppkalt i familien Paus siden 1600-tallet, og det er en rekke personer som har hatt navnet. Hun ble også oppkalt etter sin østerrikske grandtante og gudmor Louise Cicin (1849–1929) fra Wien. Louise Cicin var gift med bankieren Rocco Cicin (1840–1878), som var fra Šibenik (Sebenico) i Dalmatia (Kroatia), litt nord for Split, og som tilhørte en katolsk familie med røtter i venetiansk-dalmatisk adel.